CELEX: 32016D0537
Language: lv
Date: 2016-04-05 00:00:00
Title: Komisijas Īstenošanas lēmums (ES) 2016/537 (2016. gada 5. aprīlis) par atsauces uz standartu EN 50566:2013 par prasībām, kā pierādīt iedzīvotāju plaši lietojamu rokā turamu vai pie ķermeņa piestiprinātu bezvadu sakaru aparātu izstaroto radiofrekvences lauku (30 MHz–6 GHz) atbilstību pieļaujamajām robežvērtībām, publicēšanu ar ierobežojumu Eiropas Savienības Oficiālajā Vēstnesī saskaņā ar Eiropas Parlamenta un Padomes Direktīvu 1999/5/EK (Dokuments attiecas uz EEZ)

6.4.2016   
            
            
               LV
            
            
               Eiropas Savienības Oficiālais Vēstnesis
            
            
               L 89/17
            
         KOMISIJAS ĪSTENOŠANAS LĒMUMS (ES) 2016/537
   (2016. gada 5. aprīlis)
   par atsauces uz standartu EN 50566:2013 par prasībām, kā pierādīt iedzīvotāju plaši lietojamu rokā turamu vai pie ķermeņa piestiprinātu bezvadu sakaru aparātu izstaroto radiofrekvences lauku (30 MHz–6 GHz) atbilstību pieļaujamajām robežvērtībām, publicēšanu ar ierobežojumu Eiropas Savienības Oficiālajā Vēstnesī saskaņā ar Eiropas Parlamenta un Padomes Direktīvu 1999/5/EK
   (Dokuments attiecas uz EEZ)
   EIROPAS KOMISIJA,
   ņemot vērā Līgumu par Eiropas Savienības darbību,
   ņemot vērā Eiropas Parlamenta un Padomes 1999. gada 9. marta Direktīvu 1999/5/EK par radioiekārtām un telekomunikāciju termināla iekārtām un to atbilstības savstarpējo atzīšanu (1) un jo īpaši tās 5. panta 3. punktu,
   ņemot vērā ar Direktīvas 1999/5/EK 13. pantu izveidotās Telesakaru atbilstības novērtēšanas un tirgus uzraudzības komitejas (TCAM) atzinumu,
   tā kā:
   
               (1)
            
            
               Ja valsts standarts, kurā transponēts saskaņots standarts un uz kuru Eiropas Savienības Oficiālajā Vēstnesī ir publicēta atsauce, attiecas uz vienu vai vairākiem Direktīvas 1999/5/EK 3. pantā minēto pamatprasību elementiem, uzskata, ka saskaņā ar šo standartu ražota radioiekārta atbilst attiecīgajām pamatprasībām.
            
         
               (2)
            
            
               Francija 2014. gada jūlijā iesniedza iebildumu pret standartu EN 50566:2013 par prasībām, kā pierādīt iedzīvotāju plaši lietojamu rokā turamu vai pie ķermeņa piestiprinātu bezvadu sakaru aparātu izstaroto radiofrekvences lauku (30 MHz–6 GHz) atbilstību pieļaujamajām robežvērtībām.
            
         
               (3)
            
            
               Francija uzskata, ka šis standarts būtu jāpārskata, lai labāk ņemtu vērā mobilo telefonu, kā arī citu pārnēsājamu ierīču (piemēram, planšetdatoru) izmantošanas apstākļus un tādējādi radītu nosacījumus attālumam, kādā jāvērtē ķermeņa SAR (īpatnējās absorbcijas ātrums).
            
         
               (4)
            
            
               Kopā ar Telesakaru atbilstības novērtēšanas un tirgus uzraudzības komitejas (TCAM) pārstāvjiem izskatījusi standartu EN 50566:2013, Komisija secināja, ka tas neatbilst Direktīvas 1999/5/EK 3. panta 1. punkta a) apakšpunktā minētajām pamatprasībām. Direktīvas 1999/5/EK 3. panta 1. punkta a) apakšpunktā ir atsauce uz mērķiem, kas attiecas uz Eiropas Parlamenta un Padomes Direktīvā 2006/95/EK (2) ietvertajām drošības prasībām. Direktīvas 2006/95/EK I pielikuma 1. punkta d) apakšpunktā noteikts: “Elektroiekārtai jābūt konstruētai un izgatavotai tā, lai nodrošinātu garantētu aizsardzību pret šā pielikuma 2. un 3. punktā minētajiem riskiem, ja iekārtu lieto tai paredzētajā nolūkā un veic atbilstīgu tehnisko apkopi”. Tā paša pielikuma 2. punktā noteikts: “Saskaņā ar 1. punktu būtu jānosaka tehniska rakstura pasākumi, lai nodrošinātu: a) cilvēku un mājdzīvnieku pietiekamu aizsardzību pret fiziska kaitējuma risku vai citādu kaitējumu, ko varētu radīt tiešs vai netiešs kontakts” un “c) cilvēku, mājdzīvnieku un īpašuma pienācīgu aizsardzību pret elektroiekārtas radītu neelektriska rakstura apdraudējumu, par ko liecina pieredze”.
            
         
               (5)
            
            
               Ņemot vērā nepieciešamību uzlabot iepriekš minētos standartā EN 50566:2013 noteiktos drošības aspektus, līdz attiecīgai minētā standarta pārskatīšanai Eiropas Savienības Oficiālajā Vēstnesī publicētajai atsaucei uz standartu EN 50566:2013 vajadzētu būt pievienotam atbilstošam brīdinājumam,
            
         IR PIEŅĒMUSI ŠO LĒMUMU.
   1. pants
   Atsauci uz standartu EN 50566:2013 par prasībām, kā pierādīt iedzīvotāju plaši lietojamu rokā turamu vai pie ķermeņa piestiprinātu bezvadu sakaru aparātu izstaroto radiofrekvences lauku (30 MHz–6 GHz) atbilstību pieļaujamajām robežvērtībām, publicē Eiropas Savienības Oficiālajā Vēstnesī ar ierobežojumu, kas izklāstīts pielikumā.
   2. pants
   Šis lēmums stājas spēkā divdesmitajā dienā pēc tā publicēšanas Eiropas Savienības Oficiālajā Vēstnesī.
   
      Briselē, 2016. gada 5. aprīlī
      
         
            Komisijas vārdā –
         
         
            priekšsēdētājs
         
         Jean-Claude JUNCKER
      
   
   
      (1)  OV L 91, 7.4.1999., 10. lpp.
   
   
      (2)  Eiropas Parlamenta un Padomes 2006. gada 12. decembra Direktīva 2006/95/EK par dalībvalstu tiesību aktu saskaņošanu attiecībā uz elektroiekārtām, kas paredzētas lietošanai noteiktās sprieguma robežās (OV L 374, 27.12.2006., 10. lpp.).
   
      PIELIKUMS
      
         Eiropas saskaņoto standartu atsauču publikācija saskaņā ar Direktīvu 1999/5/EK
      
      
                  ESO (1)
                  
               
               
                  Standarta atsauce un nosaukums
                  (un atsauces dokuments)
               
               
                  Pirmo reizi publicēts OV
               
               
                  Aizstātā standarta numurs
               
               
                  Aizstātā standarta atbilstības prezumpcijas beigu datums
                  1. piezīme
               
               
                  Direktīvas 1999/5/EK pants
               
            
                  Cenelec
               
               
                  EN 50566:2013
                  Produkta standarts, kā pierādīt iedzīvotāju plaši lietojamu rokā turamu vai pie ķermeņa piestiprinātu bezvadu sakaru aparātu izstaroto radiofrekvences lauku (30 MHz–6 GHz) atbilstību pieļaujamajām robežvērtībām
               
               
                  12.10.2013.
               
               
                   
               
               
                   
               
               
                  3. panta 1. punkta a) apakšpunkts
               
            
                  Brīdinājums. Lai sasniegtu drošības mērķus, kas minēti Direktīvas 1999/5/EK 3. panta 1. punkta a) apakšpunktā saistībā ar Direktīvas 2006/95/EK I pielikumu, šīs publikācijas piemērošanā ievēro konkrētus nosacījumus attiecībā uz attālumu, kas atspoguļo praktisko izmantošanu ikdienā, nodrošinot tādu rokā turamu vai pie ķermeņa piestiprinātu bezvadu sakaru ierīču (30 MHz–6 GHz) drošu izmantošanu, ko lieto plaša sabiedrība. Piemēram, mērot ekstremitāšu SAR (robežvērtība ir 4 W/kg), attāluma nav (ir kontakts ar ierīci); mērot rumpja SAR (robežvērtība ir 2 W/kg), var izmantot attālumu, kas nepārsniedz dažus milimetrus.
               
            
                  1. piezīme.
               
               
                  Parasti atbilstības prezumpcijas beigu datums ir atsaukšanas datums (“dow” – date of withdrawal), ko noteikusi Eiropas Standartizācijas organizācija, bet standartu lietotājiem jāievēro, ka dažos izņēmuma gadījumos var būt citādi.
               
            
         (1)  ESO: Eiropas Standartizācijas organizācija:
      
                   
               
               
                  Eiropas Standartizācijas komiteja (CEN): Avenue Marnix 17, 1000 Bruxelles/Brussel, BELGIQUE/BELGIË. Tālr. +32 25500811; fakss +32 25500819 (http://www.cen.eu);
               
            
                   
               
               
                  Eiropas Elektrotehnikas standartizācijas komiteja (Cenelec): Avenue Marnix 17, 1000 Bruxelles/Brussel, BELGIQUE/BELGIË. Tālr. +32 25196871; fakss +32 25196919 (http://www.cenelec.eu);
               
            
                   
               
               
                  Eiropas Telesakaru standartu institūts (ETSI): 650, route des Lucioles, 06921 Sophia Antipolis, FRANCE. Tālr. +33 492944200; fakss +33 493654716, (http://www.etsi.eu).